Prefectul judeţului Harghita, Jean-Adrian Andrei, a declarat că Biblioteca Judeţeană "Kajoni Janos" a fost somată întrucât nu respectă prevederile Legii nr. 75 din 1994 privind arborarea drapelului României şi ale HG nr.1157/2001, pentru aprobarea normelor de arborare a drapelului României, transmite corespondentul MEDIAFAX.

Aceeaşi somaţie a fost trimisă şi conducerii PPMT, căreia i s-a solicitat, totodată, să înlăture drapelul Ungariei de pe faţada clădirii în care îşi desfăşoară activitatea.

"Am solicitat Bibliotecii Judeţene, care este în subordinea Consiliului Judeţean Harghita, să respecte legea privind arborarea în mod permanent a drapelului României la intrare, conform legii. La fel, am solicitat formaţiunii politice maghiare îndepărtarea de pe frontispiciul clădirii a drapelului Ungariei şi arborarea în mod permanent, conform legii, a drapelului României. Trebuie să înţeleagă toate instituţile publice că şi în Harghita legea are norme imperative şi nu facultative", a spus prefectul judeţului.

Directorul Bibliotecii Judeţene "Kajoni Janos", Kopacz Katalin Maria, a declarat corespondentului MEDIAFAX că nearborarea drapelului naţional la intrarea în instituţie nu a fost un gest de "rea-voinţă", doar că, după mutarea în noul sediu (în 18 decembrie 2012), nu s-a mai gândit să arboreze steagul ţării.

"Pur şi simplu, nu ne-am gândit să arborăm steagul, dar acum am aflat că n-am respectat legislaţia, nu din rea-voinţă, chiar mâine (miercuri - n.r.) va fi gata suportul şi s-ar putea ca în cursul zilei să fie arborat şi steagul. Dacă nu, în câteva zile sperăm să se rezolve această problemă", a explicat ea.

La rândul său, preşedintele PPMT Harghita, Sorban Attila, a susţinut că este vorba despre o neînţelegere, întrucât prefectul judeţului l-a somat să arboreze drapelul României pe o clădire care aparţine Consiliului Naţional al Maghiarilor din Transilvania (CNMT) şi în care conducerea PPMT este găzduită ocazional, până îşi rezolvă problemele la sediul oficial al partidului.

"Eu cred că este o neînţelegere. Noi am primit de la Primărie, ca toate partidele politice, care au dreptul, un sediu, dar, neavând bani, nu putem folosi efectiv acest spaţiu, unde nu avem gaz, nu avem lumină şi, până ne descurcăm cu problemele financiare, avem o înţelegere cu Asociaţia Maghiară din Transilvania (CNMT - n.r.) să ţinem acolo conferinţele de presă şi, eventual, dacă avem întâlniri cu simpatizanţii noştri, acolo ne ducem. Deci, cu alte cuvinte, nu acolo avem noi oficial sediul, este o neînţelegere", a precizat Sorban Attila.

El a spus că PPMT este un partid care "respectă legea" şi care nu doreşte să fie "în ilegalitate".

Prefectul judeţului Harghita a atenţionat că, în caz de neconformare amenzile sunt de la 2.500 la 5.000 de lei.